Compania franceză TotalEnergies se retrage din explorarea de petrol și gaze din zăcământul Khan Asparuh din apele bulgare ale Mării Negre, arată raportul anual al celuilalt partener al proiectului, OMV Petrom România, anunță Euractiv.
"Continuăm să ne consolidăm poziția în Marea Neagră. Ne-am asumat rolul de operator și vom continua activitatea de explorare în perimetrul zăcământului Khan Asparuh din Bulgaria", arată în raportul anual al OMV Petrom.
OMV Petrom, care deține 43% din acțiuni, restul de 57% fiind deținut de TotalEnergies, are autorizație pentru a efectua explorări în Bulgaria. Studiile au început în 2012 și se așteaptă să fie finalizate până în noiembrie 2024.
Câmpul bulgar are o suprafață de 14.220 de kilometri pătrați și este adiacent cu perimetrul românesc al zăcământului Neptune Deep, unde OMV intenționează să înceapă producția de gaze în 2027.
Compania de stat Bulgarian Energy holding a primit informații de la forajele anterioare de gaze, care arată potențiale zăcăminte de gaze între 210 și 510 miliarde de metri cubi (bcm).
Potrivit datelor publicate de TotalEnergies, în zona economică de nord a Bulgariei din Marea Neagră există două zăcăminte posibile de gaze. Se preconizează că primul va produce cinci miliarde de metri cubi de gaz pe an între 2030 și 2040, iar cel de-al doilea opt miliarde de metri cubi între 2031 și 2044.
***